L'Ajuntament de Barcelona ha convocat 24 places d'auxiliars de jardineria per a la plantilla de l'Institut Municipal de Parcs i Jardins. Es tracta de la primera oferta pública en aquesta empresa municipal des de fa vuit anys. Segons el consistori, l'objectiu és aturar la disminució de la plantilla i recuperar el número de treballadors que hi havia a finals del 2015 per tal de poder garantir un bon servei i incrementar la qualitat i la quantitat del verd i la biodiversitat a la capital catalana. Les bases de la convocatòria s'han publicat aquest dimarts al Diari Oficial de la Generalitat de Catalunya (DOGC) i aquest dimecres s'obrirà el termini per a la presentació d'instàncies dels candidats. La informació sobre les bases es podrà consultar a la web de l'Ajuntament de Barcelona en l'apartat d'oferta pública i les sol·licituds es podran realitzar a partir d'aquest dimecres a través del Registre d'Ecologia Urbana, de les Oficines d'Atenció al Ciutadà dels districtes, i també al Registre General de l'Ajuntament de Barcelona o en qualsevol de les formes previstes pel règim jurídic de les administracions públiques i del procediment administratiu comú, en el termini de vint dies des de l'endemà de la publicació de la convocatòria al DOGC. L'Ajuntament indica que aquesta mesura se suma a les actuacions dutes a terme l'any 2016 per dotar Parcs i Jardins dels recursos humans possibles per al desenvolupament de les tasques que necessita la ciutat i per aturar la reducció de personal dels últims anys. La plantilla d'aquest organisme s'ha vist disminuïda en 128 efectius des de 2010 –de 1028 persones a 900 el mes passat-. L'abril passat el govern municipal va declarar el manteniment dels espais verds de la ciutat com a servei essencial, fet que permet la contractació temporal de personal en casos excepcionals per cobrir necessitats urgents i inajornables, i també la reposició del 100% de les del baixes produïdes l'any 2015, segons el que preveu la llei 48/2015 de pressupostos generals de l'Estat. Gràcies a aquestes mesures, es podran convocar les 24 noves places d'auxiliar de jardineria per Parcs i Jardins. També, segons apunta el consistori, pròximament s'iniciaran les proves dels cinc processos de promoció interna de més de 100 llocs de treball de diferents categories dins la pròpia plantilla de Parcs i Jardins. En concret, 38 places de jardiners, 22 encarregats, 27 xofers, 2 mecànics, 5 tècnics i 20 conductors de jardineria.  A banda, l'Ajuntament recorda que aquest any ja s'han incorporat a la plantilla professionals amb contractes relleu per garantir el dret a la jubilació parcials -des del dia que compleixen els requisits- del personal que ha optat per avançar la jubilació. També s'ha succeït amb un contracte d'interinatge cada contracte relleu en finalitzar la jubilació parcial del professional que passa a jubilació definitiva, i s'han cobert les baixes maternals de les treballadores des del dia que obtenen la baixa. Manteniment i gestió dels espais verds  L'Institut Municipal de Parcs i Jardins de Barcelona és el responsable del manteniment integral i la gestió de qualitat dels espais verds i la promoció de la biodiversitat, atenent les necessitats i demandes de la ciutat i treballant amb criteris de sostenibilitat i de respecte al medi ambient per fer front als efectes del canvi climàtic. L'institut gestiona un patrimoni natural de 932 hectàrees de verd urbà, 201.600 arbres de la via pública, 73.500 arbres aproximadament en zones forestals, 4.346 jardineres, 840 àrees de joc infantil i 102 àrees de gossos.

Summary: L'Ajuntament de Barcelona convoca 24 places d'auxiliars de jardineria per primer cop en vuit anys


Dos milers de dones s'han manifestat aquest diumenge al vespre a Manresa per rebutjar les darreres violacions en grup que s'han produït aquesta setmana a la capital del Bages. La protesta ha començat a la plaça Europa i ha finalitzat davant dels Jutjats de Manresa després de passar pels carrers més cèntrics de la població. Durant la protesta s'han pogut sentir càntics com 'no són mortes, són assassinades' i la 'nit és nostra, cap agressió sense resposta'. En declaracions abans de començar la marxa, una de les membres del comitè de vaga feminista de Manresa ha explicat que volen protestar i criticar que les polítiques de seguretat que s'han fet fins ara no han servit per evitar les violacions, i defensen que el que cal és "més educació i menys policia".  La manifestació ha estat convocada per diferents col•lectius feministes de Manresa i del Bages per mostrar el seu rebuig a les violacions en grup que en els darrers dies han denunciat tres noies del municipi. A la protesta només s'hi ha convocat les dones, perquè segons les organitzadores es volia "crear un espai d'autodefensa juntes" i argumenten que "molts àmbits de la societat ja són mixtes".  Això ha provocat que en el començament de la marxa una desena de persones els hagin recriminat aquest fet. Després que els Mossos separessin els dos grups, la manifestació ha continuat el seu recorregut pels carrers del nucli antic, fins a la plaça dels Jutjats de Manresa.

Summary: Dos milers de dones es manifesten a Manresa en contra de les violacions dels últims dies


Els líders europeus intensificaran en les pròximes 24 hores les converses sobre el repartiment d'alts càrrecs a la UE, que podria decidir-se durant la matinada de dijous a divendres si hi ha consens. Amb aquest objectiu a l'horitzó, sis caps de govern, entre els quals Pedro Sánchez, mantindran ja a primera hora a Brussel·les un esmorzar de treball. Sánchez es reunirà amb els primers ministres de Portugal -amb qui coordina les negociacions en nom dels socialistes europeus-, Bèlgica i Països Baixos (liberals) i Estònia i Croàcia (populars). Posteriorment, Sánchez i Antonio Costa es reuniran amb Emmanuel Macron. A banda, els líders coincidiran també durant el matí a les respectives reunions de partit organitzades per populars, liberals i socialdemòcrates. La intenció és tancar un acord sobre quatre posicions: la presidència de la Comissió Europea, la presidència del Consell Europeu, la presidència del BCE i l'Alt/a Representant de la UE per Afers Exteriors i Política de Seguretat. La funció dels líders és la de proposar els noms que han d'ocupar aquestes posicions basant-se en equilibris geogràfics, de partit i de gènere i garantint alhora que tindran suport d'una majoria al Parlament Europeu, quan es pronunciï sobre els càrrecs al juliol. Altes fonts europees adverteixen que seran les reunions de partit i entre líders en les hores prèvies a la cimera d'aquest dijous les que permetran als 28 determinar què és “factible” i què no durant el sopar formal, moment en què debatran el repartiment de càrrecs.    Després de les eleccions europees, els 28 van acordar intentar assolir ja un acord sobre els noms dels alts càrrecs de la UE al juny. Des de llavors, en les darreres tres setmanes, el president del Consell Europeu, Donald Tusk, ha mantingut consultes amb els líders dels estats, el Parlament Europeu i els líders polítics dels grups parlamentaris dels socialistes, els populars, els liberals i els Verds. Aquestes consultes, segons Tusk, han posat de manifest que hi ha "diferents visions i interessos" però alhora "una voluntat comuna" de finalitzar el procés abans de l'inici de la primera sessió del Parlament Europeu, que se celebrarà la setmana del 2 de juliol a Estrasburg. "Segueixo cautelosament optimista [...] espero que puguem aconseguir-ho dijous", conclou el polonès en la carta d'invitació a la cimera enviada als 28 aquest dimecres. El president del Consell Europeu no "imposarà" un acord als líders ni tampoc no ha fixat una data límit perquè arribin a un acord. Amb tot, fonts europees reconeixen que un motiu afegit perquè la decisió es prengui dijous és que hi ha "un marge molt estret" perquè es pugui convocar una altra reunió abans del 2 de juliol, ja que tant Tusk com sis dels líders són a Osaka, al Japó, la setmana vinent, per la cimera del G20.

Summary: Els líders europeus intensifiquen les converses per tancar el repartiment d'alts càrrecs a la UE aquest dijous


El Govern ha aprovat destinar d'urgència 1,2 milions d'euros (MEUR) a reparar danys causats pel temporal Gloria a la xarxa de carreteres gironines. El Consell Executiu ha aprovat aquest dimarts la declaració d'emergència d'aquestes obres, que entre d'altres permetran retirar terres que van anar a parar a l'asfalt, netejar calçades, talar arbres que quedessin entravessats o als laterals de la via i reposar barreres de separació. Les reparacions abastaran carreteres d'arreu de la demarcació. Entre aquestes hi ha les GI-541, GI-550, C-35, C-63, GI-681, GI-664, N-260a, C-153, C-38, C-26 o GI-513.  La setmana passada el Govern va aprovar altres partides d'urgència per reparar estralls del temporal. En aquest cas, a la comarca de la Selva. El Consell Executiu va aprovar destinar 8 MEUR per arreglar la captació d'aigua de la potabilitzadora de la Tordera a Blanes i una partida de 425.000 euros per reconstruir un mur de contenció esllavissat a la GI-550 a Sant Hilari Sacalm arran de les intenses pluges.

Summary: El Govern destina d'urgència 1,2 MEUR a reparar danys causats pel temporal Gloria a la xarxa de carreteres gironines


El govern espanyol destina 2.165 MEUR a l’Extra FLA i 1.986 a l’Extra Facilitat Financera a les CCAA ACN Madrid .-El govern espanyol ha acordat assignar a les CCAA un total de 4.152 milions d’euros (MEUR), amb càrrec al Fons de Finançament de les Comunitats Autònomes, per finançar el 75% de la desviació de l’objectiu del dèficit del 2019. La resta de la desviació s’assignarà el mes d’octubre, quan es coneguin les dades definitives del 2019. En concret, es destinaran 2.165,25 MEUR del denominat Extra FLA i 1.986,75 MEUR més de l’Extra Facilitat Financera. A Catalunya, suposarà 819 MEUR. Segons el Ministeri d’Hisenda, l’acord ajudarà a les autonomies a complir amb els terminis de pagament previstos a la normativa sobre morositat, a més de garantir atendre “de manera immediata” els seus venciments i les “necessitats de finançament del dèficit públic”.  D’altra banda i d’acord amb el compromís de la ministra d’Hisenda a l’últim Consell de Política Fiscal i Financera, la part dels recursos corresponents a cobrir el dèficit generat pel canvi normatiu de l’anterior govern l’any 2017, es finançarà a un tipus d’interès 0%.  El tipus aplicable a la resta de disposicions serà el tipus d’interès fixe igual al rendiment mig del Deute de l’Estat a un termini equivalent establert per al segon trimestre del 2020.   Les necessitats actuals estimades del Fons de Finançament de les CCAA 2020 per a tot l’exercici se situen en els 33.062,47 MEUR. A més, els recursos addicionals necessaris per finançar les desviacions de dèficit del 2019 s’estimen en 5.536,36 MEUR –dels quals s’ha assignat el 75%-. Malgrat això, des d’Hisenda ja alerten que hi podria haver variacions en l’informe definitiu de grau de compliment dels objectius.  Hisenda remarca que aquesta injecció de liquiditat s’afegeix als recursos del sistema de finançament, que s’incrementen un 7,3% aquest any fins arribar als 1150884 MEUR. A més, les CCAA han pogut demanar un avançament del 50% de la liquidació del 2018, que podria pujar fins als 5.500 MEUR i que, en condicions normals, no es cobraria fins al juliol.  L’executiu ha anunciat també la creació d’un fons sense retorn de 16.0000 milions, independent del sistema de finançament de les autonomies per fer front als costos sanitaris, econòmics i socials de la pandèmia de la covid-19.

Summary: Hisenda assigna 819 MEUR a Catalunya per finançar el 75% de la desviació de l’objectiu del dèficit del 2019


La dona es va radicalitzar en els darrers dos anys a través de l'autoconsum de propaganda ACN Palamós.-La Guàrdia Civil ha detingut aquest dimarts una dona de 21 anys acusada de dur a terme activitats d'autoradicalització, captació, reclutament i enviament de jihadistes en zones de conflicte. Segons fonts de la lluita antiterrorista, la dona –de nacionalitat espanyola i nascuda al municipi- formava part d'una xarxa d'individus afins a DAESH que havien estat detectats pels serveis d'intel·ligència internacionals fa dos anys. De fet, en la detenció ha resultat fonamental la participació de l'FBI. Durant el període de màxima activitat de reclutament i difusió de continguts radicals, DAESH va establir una rigorosa i intensa campanya dirigida a col·lectius femenins per concretar el seu desplaçament a zones de conflicte. En el cas de la detinguda a Palamós, la noia es va radicalitzar en els darrers dos anys mitjançant l'autodidacta mitjançant el consum de propaganda jihadista i la captació d'altres dones.

Summary: Detinguda una jove de 21 anys a Palamós acusada de captació, reclutament i enviament de jihadistes a zones de conflicte


L'Audiència de Barcelona ha condemnat Unió Democràtica de Catalunya (UDC) a indemnitzar la Fundació Catalunya i Territori amb gairebé 178.000 euros per desviament de fons. Aquesta fundació era pròxima al partit, que ara està en fase de liquidació, i hauria servit per finançar irregularment el partit democristià. En la mateixa sentència, es condemna dos exdirigents de la fundació, Joan Albert López Sans i Miquel Àngel Cortés, a 8 anys i 8 mesos de presó i 11.100 euros de multa per falsedat en document mercantil, estafa, apropiació indeguda i insolvència punible. Dos dirigents més, Josep Boqué --que era el president de la fundació-- i Xavier Soriano, han estat condemnats a sis mesos de presó i 1.800 euros de multa per insolvència punible. A més, López Sans i Cortés hauran d'indemnitzar els bancs amb els quals diverses empreses, ara en fallida, van contreure deutes, quantitat que es determinarà més endavant però que supera els 5,5 milions. El que sí s'ha xifrat és l'import que hauran de pagar a la Fundació Catalunya i Territori, 1,78 milions d'euros. La sentència absol Boqué d'apropiació indeguda, falsedat documental i administració deslleial, i a Xavier Soriano dels delictes d'administració deslleial, falsedat documental i contra la Hisenda pública. Josep Cornadó, amo de la constructora COPISA, també ha quedat absolt de tots els delictes. La Fiscalia de Delictes Econòmics demanava inicialment 15 anys de presó per a López Sans i Cortés, petició que va rebaixar a 13 anys i mig, amb una multa de 100.000 euros. A Boqué li demanava vuit anys de presó i a Soriano quatre. La sentència es pot recórrer al Suprem. El tribunal considera provat que els dos màxims directius del grup empresarial IMS, Joan Albert López Sans i Miquel Àngel Cortés Giné, van usar la complexa trama de societats, la majoria d'elles simples empreses pantalla sense cap activitat econòmica i dirigides per testaferros a les seves ordres, per demanar línies de descomptes a diversos bancs, "aparentant que disposaven d'una activitat econòmica rellevant i solvent", ja que es facturaven entre les pròpies societats del grup, amb milers de factures d'entre 3.500 i 4.500 euros entre els anys 2003 i 2006. Les factures es pagaven amb noves línies de crèdit demanades als bancs que sortien en metàl·lic, cosa que va facilitar que es perdés el rastre de bona part dels diners. No obstant, el patrimoni de López Sans i Cortés no s'ha vist incrementat per aquelles operacions. D'altra banda, a finals del 2002 tots dos es van incorporar com a vocals del Patronat de la Fundació Catalunya i Territori (FCT), fundada el 1998 i afí a UDC. La fundació va obtenir entre el 2004 i el 2007 uns 2,9 milions d'euros de donacions d'empreses privades, i també llogava a UDC bona part dels seus locals. Segons l'Audiència, aquests dos vocals van retirar fons de la caixa de la fundació per derivar-los a IMS o a destins desconeguts. D'una banda, empreses del grup van presentar factures falses a la fundació per serveis inexistents. Les factures es pagaven amb transferències de la fundació a les empreses, i els diners, excepte l'equivalent a l'IVA, es retiraven en metàl·lic, sense que se'n conegui el destí final. En total, les empreses del grup IMS van obtenir 1,2 milions de la fundació entre el 2004 i el 2006. A més a més, a la comptabilitat de la FCT hi van apuntar el concepte "préstec al grup IMS" per emparar la sortida de 1,18 milions amb transferències i xecs de caixa cap a aquest grup, diners que tampoc se'n sap el destí final. Quan Boqué i els dos vocals van saber que se'ls estava investigant, van redactar, el gener del 2008, un "imprecís document" on es reconeixia que IMS devia 1,1 milions a la fundació, amb el compromís de retornar 200.000 euros anualment. El maig del 2008, IMS va presentar concurs de creditors, però no hi va consignar aquest deute. Tot i així, també van aconseguir que l'administrador de la constructora Copisa, Josep Cornadó, pagués part del deute. Per justificar el pagament, Copisa va signar el juliol del 2009 un document privat de concessió d'un préstec sense garanties d'un milió d'euros a Soriano, també vinculat a la fundació i marit de la directora executiva de l'entitat, perquè busqués clients i projectes per a la constructora al nord d'Àfrica. Soriano, expert en comunicació, es va aliar amb un directiu del gremi de constructors de Tarragona per buscar clients al Marroc i Líbia, però la guerra a Líbia a partir de febrer del 2011 va estroncar part del projecte. Els diners es van lliurar a Soriano amb sis pagarés entre setembre del 2009 i febrer del 2010, i els havia de tornar en dos anys amb un interès de l'1% que es podia descomptar de la comissió del 3% que Soriano s'enduria de les obres aconseguides al Magreb. Dos dies després d'aquest document privat, Soriano, amb aquests diners, va adquirir el crèdit de la fundació a IMS, tot i que les empreses ja estaven en concurs de creditors, cosa que ell va dir que no sabia tot i admetre que les empreses tenien problemes econòmics. Ell va pagar tot el crèdit a la fundació amb una transferència i diversos pagarés mensuals entre setembre del 2009 i febrer del 2010, però no el va cobrar d'IMS, i tampoc ha pogut retornar els diners que li va avançar Copisa, que l'ha demandat. El fiscal no es creu aquests documents, però diu que si els dos crèdits són certs, Xavier Soriano va deixar de pagar gairebé 524.000 euros de l'IVA i l'IRPF del 2009, i Copisa 176.000 euros també en impostos. Segons el fiscal, va ser Copisa qui finalment va acabar pagant el deute que tenia la fundació per haver donat un milió d'euros a unes empreses en fallida d'uns directius de l'entitat. Boqué, director general de Consum de la Generalitat durant els anys 90, va explicar que la fundació tenia força donacions i fins i tot tenia superàvit, ja que no sabien ben bé a què dedicar els fons recaptats. Va assegurar que ell no va desviar diners, sinó que López Sans i Cortés van autoritzar un projecte informàtic amb IMS i el Patronat no en sabia res. De fet, ell ho va saber quan van rebre una inspecció d'Hisenda.  Sobre el préstec a IMS, va explicar que seria "absurd i il·lògic" que ell hagués demanat que es retornés en efectiu, com van assegurar López Sans i Cortés durant el judici. De fet, va responsabilitzar a IMS de tota la gestió administrativa interna de la fundació i de ser la responsable de presentar la documentació pertinent al Protectorat de fundacions de la Generalitat. Locals de la Fundació gratis per a UDC El vincle del cas amb UDC també arriba pel fet que la fundació li va llogar cinc locals al partit democristià el març del 2002, un a Tàrrega, dos a Lleida i un a Tarragona. Però des del 2005, el president de la fundació, Josep Boqué, va deixar d'exigir el pagament dels lloguers a Unió. A més, el 2009 la fundació va vendre els locals al partit per un valor total de 468.000 euros, molt inferior al preu de mercat, i amb condicions "anormalment avantatjoses pel comprador". Un cop oberta la investigació judicial, Unió va pagar a la fundació 160.000 euros pendents de la compra i 35.700 euros pendents dels lloguers impagats. Boqué va explicar que els locals els generaven problemes econòmics per impagament dels lloguers i finalment els van vendre. Preguntat per si el preu es va fixar segons el preu de mercat, Boqué va afirmar que no s'hi van fixar. Tot i així, va assegurar que "no va ser una mala operació", i que al final van tenir uns beneficis de més de 40.000 euros amb totes les vendes. Per últim, entre 2003 i 2007 Kontrast Produccions va facturar prop de 900.000 euros a UDC per organitzar congressos, jornades i trobades, però el partit no va declarar aquestes factures a Hisenda. El 2005, el partit va contreure un deute amb l'empresa. El gerent d'UDC, Josep Maria Núñez, va indicar a l'empresa que presentés les factures pertinents al grup IMS per valor d'uns116.000 euros, i el grup empresarial les va pagar, tot i que havia rebut prèviament diners de la FCT. De fet, la fundació va pagar directament 61.448 euros a Kontrast per feines fetes per UDC.

Summary: Condemnen Unió Democràtica a una indemnització de 178.000 euros per desviament de fons


L’expedient disciplinari que l’Ajuntament de Vilanova i la Geltrú va obrir a l’antic gerent de l’Institut Municipal d’Educació i Treball (IMET) per haver signat contractes de serveis de forma irregular s’ha d’arxivar perquè els fets han prescrit, segons ha conclòs el funcionari instructor del cas, nomenat per la Diputació de Barcelona. Aquest instructor ha senyalat que les últimes actuacions sancionables són de desembre de 2011, de manera que els fets havien prescrit perquè la investigació va començar el 2015, i l’Estatut Bàsic de l’Empleat Públic estipula que les infraccions molt greus prescriuen al cap de tres anys d’haver-se comès. Amb tot, l’alcaldessa Neus Lloveras ha dit que no executarà l’arxivament de l’expedient fins que el jutge es pronunciï, i ha anunciat que es personarà en la causa. L’Ajuntament de Vilanova va decidir obrir aquest expedient disciplinari arran d’una denúncia feta pel grup municipal de la CUP el gener de 2015, quan va assegurar que entre els anys 2003 i 2011 l’IMET havia contractat sistemàticament a dit diferents serveis que haurien d’haver guanyat concursos públics, ja que superaven l’import màxim que en queda exempt. Segons la denúncia dels cupaires, el gruix de pagaments irregulars ascendia a 4 MEUR i afectava una vintena d’empreses i treballadors autònoms, a qui constantment s’havien pagat serveis de forma irregular. La denúncia, que el partit va presentar a la Fiscalia de Barcelona i a l’Oficina Antifrau, va propiciar que l’Ajuntament aprovés crear una Comissió d’Investigació, formada per tots els grups municipals. Cinc mesos després de crear aquest organisme intern, es va concloure que els fets denunciats per la CUP eren certs pel que fa al període 2006-2012 –no es va poder investigar des del 2003 perquè no es conservaven les factures-. Així, es va comprovar que es van estar emetent factures que superaven el llindar legal de 12.000 euros fins l’any 2008, i de més de 18.000 a partir d’aleshores, els quals són els imports màxims que l’administració pot pagar per un servei sense concurs públic. La mateixa investigació va revelar que va haver contractes fraccionats i factures duplicades per afavorir l’atorgament de subvencions públiques. Tot i que les conclusions van certificar la denúncia feta per la CUP, la Comissió d’Investigació no va especificar públicament quin era l’import global de les irregularitats ni tampoc qui n’eren els responsables, i es va limitar a anunciar l’obertura d’expedients per determinar si s’havien d’aplicar sancions. Amb tot, posteriorment va transcendir que una de les persones investigades internament era l’exgerent de l’IMET, de qui ara l’instructor de la Diputació en demana arxivar l’expedient perquè els fets han prescrit. A nivell polític, la Comissió d’Investigació també va declinar senyalar cap càrrec ni depurar responsabilitats fins que la justícia no es pronunciés. La CUP, parcialment satisfeta El grup municipal de la CUP ha valorat aquest dimarts a la tarda les conclusions de l’expedient disciplinari, les quals aplaudeix perquè “queda contrastada” la informació que els regidors van denunciar fa gairebé dos anys, si bé lamenten que les faltes greus  de l’exgerent hagin prescrit. “En el seu dia se’ns va acusar d’electoralistes i ara ha quedat demostrat que hi havia una pràctica irregular de forma recurrent”, ha apuntat l’exregidor Marc Font. Al mateix temps, els cupaires han destacat que les conclusions de l’expedient disciplinari senyalen la “manca de control” que hi va haver des dels departaments d’Intervenció i Secretaria de l’IMET durant els anys en què es van pagar serveis eludint concursos públics. Així, a les conclusions s’indica que l’exgerent va poder utilitzar aquests sistema de contractacions “perquè no hi va haver un control pràctic efectiu per part dels òrgans que havien de fiscalitzar i legalitzar les contractacions”. Font ha assegurat que el partit no entén que “no s’aturessin aquestes pràctiques”. D’altra banda, la CUP ha criticat el govern municipal pel temps que ha trigat en fer públiques les conclusions de l’instructor de l’expedient. Segons ha assegurat la formació anticapitalista, el govern fa més d’un mes que coneix les conclusions, motiu pel qual han demanat que es facin públiques “perquè és important que se sàpiga què va passar i que no es tornin a repetir actuacions similars”.  Alhora, els regidors cupaires també han carregat contra l’alcaldessa Neus Lloveras pel fet d’haver anunciat que es personaria en la causa judicial. Segons la CUP, aquesta decisió es va acordar el maig de l’any passat en el marc de la Comissió d’Investigació, i han negat que sigui una “qüestió a títol individual” que hagi decidit recentment Lloveras.

Summary: Demanen arxivar l’expedient contra l’exgerent de l’IMET de Vilanova per contractes irregulars perquè els fets han prescrit


El sindicat Infermeres de Catalunya ha criticat aquest dimecres que el Govern inverteixi en cinc nous hospitals annexos a centres de referència en lloc d'enfortir l'atenció primària. En un comunicat, ha denunciat un cop més la falta de personal d'infermeria, i ha avisat que la situació s'agrejarà amb aquests nous espais. "Falten moltes infermeres i la solució no depèn d'invertir els diners públics en nous espais, sinó de dotar de personal suficient els espais que disposem i sobretot apostar per la prevenció", ha subratllat. Al seu parer, Salut torna a destinar recursos a infraestructures i material, "amb una visió totalment enfocada al tractament de la malaltia, en lloc d'una visió de prevenció i salut comunitària". En aquest sentit, ha lamentat que durant la pandèmia no s'hagi augmentat el nombre d'infermeres, i ha argumentat que "l'excusa que s'ha donat" és que no n'hi havia de disponibles. "Si avui dia ja tenim manca d'infermeres en el nostre sistema sanitari, com es pensa cobrir tota aquesta demanda de professionals? Tornaran a contractar infermeres que no han acabat els estudis? Posaran en els llits d'UCI professionals sense experiència ni formació en malalt crític?", ha preguntat. Segons el sindicat, el que cal és enfortir l'atenció primària, "que ja partia de sota mínims i que ara està assumint tot el seguiment i detecció de casos", i que "s'enfronta" a un inici de curs escolar sent les "referents" dels centres educatius. "Un cop més les autoritats sanitàries d'aquest país no escolten els seus professionals per conèixer les necessitats reals que té el sistema", ha conclòs.

Summary: Infermeres de Catalunya critica que s'inverteixi en cinc nous hospitals en lloc d'enfortir l'atenció primària


La documentació de l'oferta de compra d'accions d'Abertis per part de la companyia alemanya Hochtief, filial del grup constructor ACS, indica que l'objectiu de l'operació és construir un líder mundial en el sector de les infraestructures. La fusió entre les dues companyies generaria unes sinergies d'entre 6.000 milions i 8.000 milions d'euros i faria que Abertis passes d'operar de 14 a 40 països. De consolidar-se l'operació, Abertis passaria de registrar un Ebitda de 3.200 milions d'euros a un benefici brut d'explotació de 4.300 milions d'euros, per sota dels 6.600 milions que s'anunciaven en la documentació presentada per Atlantia.  El nou gegant nascut de la fusió de l'alemanya i Abertis, permetria que la companyia presidida per Salvador Alemany passes d'una facturació de 4.900 milions d'euros que va ingressar el 2016 a 24.800 milions si es suma la facturació de les dues empreses en l'exercici del 2016.  La plantilla de les dues empreses suma 68.933 persones, molt per sobre del 15.428 empleats que actualment estan sota el paraigües d'Abertis.  La internacionalització de la fusió de l'alemanya i l'espanyola, present a 40 països, és superior a la presència en 15 països que ofereix la fusió entre Atlantia i Abertis. En la documentació s'explica que la meitat dels ingressos es generarien al continent americà, el 30% a Austràlia i 20% a Europa.  Hochtief envia un missatge als accionistes actuals d'Abertis i els assegura que la seva rendibilitat en concepte de dividends augmentarien atès que té la intenció de destinar a dividends un pay out del 90% dels beneficis en el mateix exercici del 2018.

Summary: La integració d'Abertis i Hochtief busca crear un líder en el sector d'infraestructures a nivell mundial


L'escriptor i periodista mallorquí Andreu Gomila és el guanyador del 18è Premi de Poesia Sant Cugat a la memòria de Gabriel Ferrater per la seva obra 'Felanitx'.   El treball s'estructura en dues parts. La primera, integrada per un poema de prop de 450 versos dedicats a aquesta població mallorquina, on ha crescut i on ha tornat al cap dels anys l'autor; i una segona formada per 21 poemes breus que completen el retrat d'un home que es reconeix en el dir-se i en el desig que l'empeny a dir. El guardó està valorat amb 8.530 euros, la publicació de l'obra per part d’Edicions 62 i una escultura de l'artista santcugatenc Pep Codó. El llibre sortirà publicat la propera tardor. El jurat ha destacat "la intensitat lírica de l'evocació de l'obra, l'interès sostingut dels poemes curts i la tensió emotiva que lliga d'un cap a l'altre tot el conjunt". El nom del premiat l'ha anunciat la tinenta d'alcaldia de Cultura del municipi, Esther Madrona, acompanyada de l'editor d’Edicions 62 i president del jurat del premi, Jordi Cornudella; de l'escriptora, Premi d’Honor de les Lletres Catalanes i membre del jurat, Marta Pessarrodona, i del guardonat.

Summary: Andreu Gomila guanya el 18è Premi de Poesia Sant Cugat a la memòria de Gabriel Ferrater per l'obra 'Felanitx'


La nena de 10 anys, veïna de Riudaura (Garrotxa), que dimecres es va ofegar a la piscina municipal de les Preses (Garrotxa) ha mort aquest dissabte, segons ha avançat Olot TV i ha pogut confirmar l'ACN. La menor va ingressar en estat crític a l'Hospital de Sant Pau de Barcelona, on va arribar amb un helicòpter del Servei d'Emergències Mèdiques (SEM). La petita va patir una parada cardiorespiratòria mentre feia un curset de natació. Tot i que inicialment els equips del SEM van poder reanimar la menor, es va decidir ingressar-la a l'Hospital de Sant Pau al veure la gravetat de les lesions que patia, i que al final li han provocat la mort. En saber la notícia l'Ajuntament de Ridaura va celebrar un ple extraordinari conjunt amb Les Preses, per decretar tres dies de dol oficial. La petita serà incinerada dimarts que ve.

Summary: Mor la nena de 10 anys que dimecres es va ofegar a la piscina municipal de Les Preses


Agents de la policia espanyola han detingut al municipi de Pego (Marina Alta) un home de 74 anys d'edat, amb nacionalitat anglesa, tenia en vigor una ordre europea de detenció i entrega, emesa per les autoritats judicials del Regne Unit, per diversos delictes d'agressió sexual contra menors d'edat. Segons que ha informat la policia a través d’una nota de premsa,  l'operació es va dur a terme el passat dia 14 de novembre, quan agents de la brigada de policia judicial d'Alacant, varen ser informats que el reclamat podria estar residint al municipi de Pego, de manera que diversos policies es varen desplaçar al lloc per establir un dispositiu de vigilància que va culminar amb la localització i detenció de l’acusat.  El detingut està imputat e diversos delictes d'agressió sexual contra menors, segons el codi penal del seu país,  realitzats en la dècada dels 80 quan exercia com a professor en un col•legi de la localitat de Maidenhead. Segons l’acusació, aquesta  persona va agredir sexualment dues alumnes menors d'edat, quan tenien 13 i 16 anys, al despatx que el professor tenia al centre on exercia la docència i s’enfronta a una possible pena màxima de més de 40 anys de presó, segons el codi penal anglès.  L'arrestat ha estat posat a disposició del jutjat central d'instrucció número 1 de l'Audiència Nacional de Madrid durant aquest dimecres.  Quatre pederastes reclamats internacionalment han estat detinguts a Alacant en els darrers mesos  L'operació ha duta a terme per agents del grup de delinqüència violenta de la brigada de policia judicial d'Alacant, grup que en els últims mesos ha aconseguit detenir quatre reclamats internacionals per pederàstia en la demarcació d'Alacant, segons que han informat fonts de la policia espanyola.

Summary: La policia deté un professor anglès a Pego acusat de delictes sexuals contra menors al Regne Unit


L’expresident de la Generalitat Artur Mas ha fet aquest divendres una crida a “refermar el compromís amb la democràcia, la llibertat i la seguretat” després de l'atemptat d’aquest dijous a la nit a Niça, on van morir 84 persones i unes 70 més van resultar ferides, de les quals 18 es troben en estat crític. En un comunicat, l’expresident de la Generalitat també ha expressat la seva “màxima solidaritat” amb les víctimes, els seus familiars i el poble francès. Els fets es van produir aquest dijous a la nit quan un camió es va endinsar al passeig marítim de Niça i va atropellar indiscriminadament les persones que acabaven de presenciar els focs artificials amb motiu del 14 de juliol.

Summary: Mas fa una crida a “refermar el compromís amb la democràcia, la llibertat i la seguretat" després de l’atemptat de Niça


El conseller de Territori i Sostenibilitat, Damià Calvet, ha rebutjat “la violència d’uns pocs” després dels aldarulls que es van produir en diferents ciutats catalanes en les manifestacions per protestar per la sentència del procés de dimarts al vespre. Des de Tarragona, on aquest dimecres al matí ha participat en l’arrencada de la Marxa per la Llibertat, el conseller ha apuntat que les accions violentes van ser “d’uns grups decidits a rebentar la voluntat pacífica d’un poble de protestar per unes sentències injustes”. Sobre les càrregues policials, el Calvet ha assegurat que Interior “investigarà i depurarà qualsevol responsabilitat derivada de qualsevol mala praxi dels cossos policials”. Calvet també ha demanat continuar amb determinació les protestes per la sentència de manera pacífica. “No hem de deixar que aquesta voluntat de protestar acabi sent un problema d’ordre públic”, ha indicat.

Summary: Calvet rebutja la violència “d’uns pocs” i diu que Interior “investigarà i depurarà” possibles males accions policials


La Casa de les Punxes de Barcelona acollirà a partir del juny un museu dedicat a l'arquitectura de Puig i Cadafalch i a la llegenda de Sant Jordi, molt present tant a l’edifici com a la ideologia de l’arquitecte. El projecte museogràfic ha estat liderat per Eudald Tomasa (Grup Transversal) i l’obra de rehabilitació, restauració i transformació de l’edifici com a centre històric i patrimonial ha estat dirigida per l’arquitecte Jaume Falguera. L'espai visitable serà la planta noble de la cantonada de l'avinguda Diagonal amb el carrer Rosselló i el terrat, amb més de sis-cents metres quadrats i on s’ubiquen les emblemàtiques torres.  L’obra de transformació i rehabilitació de la Casa de les Punxes posarà a l’abast, per primera vegada, aquest edifici d’estil modernista i emblemàtic de la capital catalana, declarat Monument Històric Nacional l’any 1975. Es tracta d’una proposta que contribuirà a difondre i divulgar el patrimoni cultural immaterial català i a potenciar el reconeixement de l’arquitecte Puig i Cadafalch dins el moviment modernista. L’espai del terrat, un dels que serà visitables a partir d’ara, conté sis torres que mostren l’estil, els recursos tècnics, els referents arquitectònics i la inspiració wagneriana de Puig i Cadafalch. El projecte arquitectònic i museístic permetrà al visitant acostar-se i reviure l’obra d’aquest polièdric arquitecte. La Casa de les Punxes representa un dels edificis més emblemàtics de Barcelona i és clau per entendre el moviment modernista català. L’any 1905, Bartomeu Terrades va encarregar a Puig i Cadafalch el disseny d’una casa per a cada una de les seves germanes: l’Àngela, la Josefa i la Rosa. El resultat va ser un edifici que recordava els antics castells medievals, amb elements de diferents corrents arquitectònics i les sis característiques torres, que li han donat el nom de Casa de les Punxes. En l’apartat de la llegenda de Sant Jordi, molt present a l’arquitectura de l’edifici i en la ideologia de Puig i Cadafalch, la mostra plasmarà el relat de la princesa, la lluita del cavaller amb el drac i la simbologia de la sang i la rosa. A més, descobrirà les variants que té aquesta llegenda en diferents països i continents.

Summary: La Casa de les Punxes acollirà un museu dedicat a l'arquitectura de Puig i Cadafalch i a la llegenda de Sant Jordi


L'Observatori del Sistema Penal i els Drets Humans denuncia la vulneració del dret de defensa ACN Barcelona.-L'Observatori del Sistema Penal i els Drets Humans de la Universitat de Barcelona ha explicat que els advocats d'Alerta Solidària no han pogut parlar amb els seus defensats ni tampoc coneixen la resolució sencera que els envia a presó. Segons han apuntat a través de Twitter, el jutge només ha notificat la part dispositiva de la interlocutòria que ordena l'ingrés a presó, i per tant les defenses no coneixen l'argumentació i no poden presentar recurs. A més, no han pogut parlar amb els seus defensats amb l'argument que el trasllat a la presó de Soto del Real ja estava preparat i no es podia aturar. També els han negat el contacte a la presó per un tema d'horari del centre. "Una mostra més del gravíssim tractament que estan rebent en tot aquest procés. El dret de defensa, novament vulnerat", ha conclòs l'Observatori.

Summary: Els advocats d'Alerta Solidària no han pogut parlar amb els seus defensats ni coneixen la resolució sencera


'Mon Amour Mollerussa Summer Festival' és el nou certamen musical de gran format que s'ha programat a la capital del Pla d'Urgell per als propers 22 i 23 de juny i que comptarà amb caps de cartell com Marky Ramone, Macaco, Els Amics de les Arts, Amparaonoia, Boikot i Brams, entre d'altres. El festival està organitzat per Fira de Mollerussa i neix per omplir un ''buit en l'oferta del lleure, la cultura i l'oci'' que actualment la ciutat està mancada, segons l'alcalde Marc Solsona. Els promotors recuperen la idea de la 'Mona Mour' que es va fer al Parc de la Serra amb acampada i música fins a l'any 2010 però ara amb un projecte i un cartell de ''primeríssima línia'' que preveu reunir entre 4.000 i 5.000 persones entre els dos dies al recinte del festival. La data s'ha escollit per tal que sigui el festival que enceti la temporada d'esdeveniments de format similar arreu del país, en un moment que coincideix amb el final de l'època d'exàmens. Marc Solsona ha explicat que el festival s'organitza al ''cent per cent'' des de Fira de Mollerussa ja que des de la vessant de promoció econòmica s'ha vist que hi podia haver un ''nínxol de mercat a través del lleure, la cultura i l'oci'' en el qual la ciutat ''actualment estem mancats''. Amb el Mon Amour Summer Festival es busca doncs que hi hagi un ''impacte directe en l'economia de la ciutat'' ja que al estar programat en dues jornades seguides es preveu que hi hagi un benefici en els comerços i la restauració locals.  L'objectiu és que el festival es pugui consolidar al llarg del temps com un dels esdeveniments musicals de referència a la demarcació de Lleida i també el país. Hi ha confiança en el fet que està programat en unes dates molt primerenques de l'estiu, el primer cap de setmana, per Sant Joan, quan comencen les vacances i han acabat molts dels exàmens a secundària i la universitat.  El Mon Amour tindrà lloc al parc de la Serra, en una àmpia zona que combinarà dos escenaris, un dels quals estarà en una carpa, barres i zona de restauració. També hi haurà zona d'acampada i tot el recinte estarà delimitat. Es repartiran polseres entre els assistents per tal que es pugui entrar i sortir. El preu de l'abonament pels dos dies serà de 40 euros mentre que es podran adquirir entrades d'un sol dia per 23 euros. Les actuacions començaran a les sis de la tarda i finalitzaran a les sis del matí els dos dies. El cartell S'ha apostat per un cartell ''plural'' que pugui arribar a tots els públics tant a nivell d'edat com gustos. Així ho ha destacat el promotor artístic que se n'ha encarregat, Enric Subirós. En total són 16 grups que es repartiran entre els dos escenaris durant els dos dies. Divendres a l'escenari principal hi actuaran els lleidatans Koers, Marky Ramone, Macaco i el Dj Monka, mentre que a l'escenari de la carpa hi haurà les actuacions del grup local Fa1na, Brams, Allioli i Lo Pardal Roquer. Dissabte de Sant Joan comptarà amb les actuacions a l'escenari principal d'Els Amics de les Arts, Amparanoia, Boikot i Dj Sendo, mentre que a la carpa hi haurà Cesk Freixas, Xeic!, Sense Sal, i La Cosa Nostra.  El festival s'organitza amb el suport de la Diputació de Lleida i la promoció de diverses marques comercials. El pressupost és de 160.000 euros i ha estat aprovat pel consell directiu de Fira de Mollerussa. Segons Marc Solsona, amb aquest esdeveniment s'espera donar resposta a un ''buit important'' en oferta d'aquestes característiques ja que Mollerussa si que comptava amb esdeveniments de referència d'altres àmbits com la Fira de Sant Josep o el Concurs de Vestits de Paper però no un d'adreçat a l'oci festiu i nocturn.

Summary: Mollerussa recupera la 'Mon Amour' i ho converteix en un festival de gran format amb caps de cartell com Marky Ramone


El president de la Coordinadora de Colles Castelleres diu que, en aquest període, s'han augmentat un 30% les colles arribant a 97 ACN Barcelona.-La Coordinadora de Colles Castelleres de Catalunya ha celebrat aquest dilluns el cinquè aniversari de la inclusió dels castells a la Llista Representativa del Patrimoni Cultural Immaterial de la Unesco. Un acte que ha tingut lloc a l'antiga fàbrica Damm de Barcelona. Josep Maria Cortès, president de la Coordinadora de Colles Castelleres de Catalunya, ha destacat que després d'aquesta inclusió fa cinc anys "s'han augmentat més d'un 30% les colles que hi ha arribant a les 97, es fan més d'un 50% dels castells que es feien fa cinc anys, es fan castells molt alts i molt grans i s'aconsegueix que cada vegada es caigui menys i  s'ha arribat a un 3% dels castells que cauen".    La Unesco va aprovar el reconeixement als castells el 16 de novembre de 2010, a Nairobi. D'aquesta manera culminava un procés iniciat el 2007 i desenvolupat per una comissió formada per la CCCC, el Departament de Cultura, el Centre Unesco de Catalunya i la revista 'Castells'.

Summary: El món casteller celebra els seus cinc anys com a patrimoni de la humanitat


Estat Islàmic ha reivindicat l'atac amb ganivet d'aquest dijous al matí a Trappes, prop de París, segons diversos mitjans francesos com France Info i Europe 1. L'agressor, que ha fet dos morts i un ferit, hauria cridat "Allah Akbar" (Al·là és gran, en àrab) durant l'atac. La prefectura del departament d'Yvelines ha confirmat que l'agressor ha estat abatut. El ministre de l'Interior francès, Gérard Collomb, s'ha traslladat a la comissaria de Trappes i ha aplaudit la "capacitat de reacció i la sang freda" dels agents. Segons France Info, el sospitós tenia antecedents per "apologia del terrorisme", però les autoritats no descarten que l'atac sigui conseqüència d'una "disputa familiar" ja que les víctimes serien de la mateixa família que l'agressor.  La policia del departament d'Yvelines, via Twitter, ha informat a un quart d'onze del matí d'aquest dijous que hi havia una operació policial en curs al carrer Camille Claudel de Trappes, a uns 30 quilòmetres al sud-oest de París, i uns minuts abans de les onze confirmava que l'agressor estava "controlat".

Summary: Estat Islàmic reivindica l'atac amb ganivet prop de París que ha deixat dos morts


Els militants Daniel Granados, Jordi González i Sergio Querol també s'han presentat en un procés en què no és necessari un mínim d'avals ACN Barcelona.-Tres candidats s'han presentat per disputar les primàries a la líder de Cs a Catalunya, Inés Arrimadas. Es tracta dels militants Daniel Granados, Jordi González i Sergio Querol, segons ha informat la formació a través d'un comunicat. El procés de votacions telemàtiques s'obrirà el dimecres 24 de maig a les 23 hores i s'allargarà fins a les 23 hores del divendres 26. Està previst que els resultats es facin oficials el dissabte 27 de maig. Per presentar-se al procés de primàries de Cs per ser candidat a la presidència de la Generalitat no és necessari recollir un mínim d'avals, així doncs es pot presentar el militant que vulgui independentment dels suports que tingui dins del partit. Ahir dijous a les 23 hores es va tancar el termini per poder presentar candidatura i en total s'hi ha presentat quatre persones: La líder del partit, Inés Arrimadas, de 36 anys i afiliada des del 2011; Daniel Granados de 27 anys, de Terrassa i afiliat des del 2016; Jordi González de 48 anys, de Barcelona i afiliat des del 2015; i l'olotí Sergio Querol de 54 anys i afiliat des del 2013.   Segons el comunicat, la Comissió de Garanties i Valors del partit vetllarà perquè tot el procediment sigui transparent i es garanteixi la igualtat d'oportunitats de tots els candidats.

Summary: Tres candidats disputen les primàries a Arrimadas per a la presidència de la Generalitat


El model de finançament, la reversió de les retallades i les millores de les condicions de professorat i personal d'administració i serveis són els principals eixos que marquen la campanya electoral a la Universitat Pompeu Fabra, que coneixerà el nom del proper rector el 4 d'abril. Els dos candidats, el rector en funcions Jaume Casals, catedràtic de Filosofia, i Josep-Eladi Baños, catedràtic de Farmacologia, volen consolidar el projecte de la UPF però discrepen de la manera de dur-ho a terme. Baños per exemple defensa l'austeritat i el control pressupostari per millorar l'eficiència financera mentre que Casals aposta per buscar mecenatge i augmentar així els recursos propis de la universitat.  Els dos candidats coincideixen en què el finançament públic de les universitats s'ha de millorar. Baños fixa com a objectiu recuperar el pressupost perdut els anys de la crisi, i per això creu que s'ha de treballar al costat de les altres universitats públiques i la Generalitat. Així mateix però, creu que cal un sistema més eficient dins la mateixa universitat, que permeti conèixer en detall les despeses i sobretot, evitar l'externalització de serveis. Baños proposa apostar per ''l'austeritat'' i, en una roda de premsa aquest dimarts, ha criticat determinats actes de l'actual equip, que no han vigilat en aquest aspecte.  Jaume Casals, actual rector en funcions, ha reconegut que la davallada de recursos ha permès ''posar-se en forma'' les estructures universitàries perquè ''hem passat gana''. Tot i això, recorda que el que es fa a les universitats ''és més car'' que els recursos que s'estan rebent i alerta que ''es pot morir de gana''. En aquest sentit, amb l'experiència com a rector, ha assegurat que s'està ''escurant'' de manera que cal revertir la situació si es vol mantenir el nivell de qualitat assolit darrerament. Per això, Casals assegura que des del seu mandat s'ha potenciat la cerca de pressupost extern, d'àmbit privat, a través del mecenatge que ja suposa un terç del pressupost de la UPF, i assegura que encara hi ha marge de millora.  Més finançament i més pressupost s'ha de traduir, segons els dos candidats a rector de la UPF, en revertir també la precarietat laboral de docents i PAS. Aprofitant que la taxa de reposició ja s'ha fixat al 100%, i confiant en què es pugui superar els propers anys, Baños proposa fer un ''pla de xoc'' que inclogui convocar totes les places possible, consolidar els llocs i convocatòries de promoció, i consolidar també, les places provisionals a través de contractes més llargs, intentant que, les places que no es puguin generar com a fixes, es puguin beneficiar d'uan situació contractual més estable.  En una línia similar s'ha posicionat Jaume Casals, que reclama poder contractar ''unes dotzenes'' més de docents, per sumar-les als 308 professors permanents actuals. Casals ha criticat que les taxes de reposició han afectat durament la UPF, ja que en tractar-se d'una universitat jove, tampoc ha vist jubilar-se personal i per tant, els anys de la crisi els han perjudicat greument.  Model docent Pel que fa al model docent, Baños aposta er un canvi generalitzat cap a la ''transdisciplinarietat'' que posi l'estudian al ''centre'' del procés docent. Casals s'ha mostrat contrari a l'actual concepte de pla d'estudis perquè no és partidari de les titulacions en paral·lel. ''No m'agrada que els estudis siguin hermètics'', ha declarat. L'actual rector aposta per les portes ''més obertes'' i les sortides ''més especialitzades'', i ha defensat models com el Grau Obert per potenciar aquest tipus d'accés a la universitat.  Casals també projecte estudis de grau que puguin captar l'interès dels estudiants internacionals, que ho considera com un dels reptes de la universitat catalana. Assegura que en doctorats i postgraus, el 40% dels estudiants ja és de nacionalitat estrangera però que en canvi, aquest alumnat no ve a Barcelona, tot i ser una ciutat amable, per cursar els estudis de Grau. Per això, Casals defensa els graus de 3 anys en aquesta línia de poder obrir la universitat més enllà dels estudiants locals i recorda que la UPF ja té dos graus en aquesta línia.  Baños en canvi, ha demanat anar ''amb molta cura'' a l'hora de transformar i oferir graus de 3 i s'ha mostrat més partidari de mantenir el format de 4 anys que considera que està donant bons resultats, tot i que encara s'està revisant.  L'avaluació dels investigadors Baños ha estat molt crític amb una de les decisions del mandat de Casals, una avaluació voluntària dels investigadors de la casa. Baños ha lamentat que els resultats s'hagin utilitzat per reduir les hores de docència dels investigadors més excel·lents perquè considera que s'ha d'equilibrar la dedicació en recerca i en classes, de manera que el sistema en surti beneficiat. Jaume Casals ha reconegut que l'avaluació s'ha aplicat amb alguns ''errors'' però ha defensat poder-los millorar per consolidar el sistema d'universitat moderna.  Les eleccions a rector de la UPF estan fixades per al proper 4 d'abril però els votants podran exercir el seu dret a vot, que per primera vegada és totalment electrònic, des d'aquest dijous 30 de març. Els resultats es coneixeran la tarda del 4 d'abril. És la primera vegada que unes eleccions a rector de la UPF enfronten un rector en funcions a un altre candidat.

Summary: Solucionar la precarietat del treballadors de la UPF i millorar-ne el pressupost, les prioritats dels candidats a rector


La CUP ha criticat que el Patronat de Turisme de Girona gastés 12.221 euros per pagar una maqueta sobre el projecte del BulliFoundation, malgrat ser una iniciativa privada. Aquesta maqueta es va exposar al Palau Robert de Barcelona durant l'estiu del 2014 en el marc d'una mostra per donar a conèixer el projecte del xef Ferran Adrià. Des de l'organisme autònom de la Diputació de Girona han reconegut la despesa però han assegurat que van decidir pagar la maqueta perquè el projecte del BulliFoundation és de "país" i perquè Adrià és "ambaixador de la destinació". A més, remarquen que no va caldre fer concurs públic perquè l'import era inferior a 18.000 euros i apunten que la maqueta és propietat del Patronat

Summary: La CUP critica que el Patronat de Turisme de Girona gastés 12.000 euros en una maqueta del BulliFoundation


La mare detinguda a Girona ha reconegut haver ofegat la seva filla de 10 anys a la banyera durant la reconstrucció del crim que s'ha fet al pis de la ronda Ferran Puig. Cap a tres quarts de vuit del vespre, els Mossos s'han tornat a endur la dona, que té 49 anys, en un cotxe patrulla. La inspecció ocular, que ha durat aproximadament una hora, s'ha fet en presència de l'advocat de la detinguda, de la comitiva judicial i dels agents de la Divisió d'Investigació Criminal (DIC). Segons ha informat el Tribunal Superior de Justícia de Catalunya (TSJC), els pares de la nena estan separats i no consten antecedents de violència al nucli familiar. La detinguda queda ara sota custòdia policial, en espera de passar a disposició davant la magistrada titular del jutjat d'instrucció 1 de Girona, que és qui s'ha fet càrrec del cas. L'Ajuntament ha convocat per aquest dimarts a les dotze del migdia un minut de silenci a la plaça del Vi en record de la menor.

Summary: La mare detinguda a Girona reconeix haver ofegat la filla a la banyera durant la reconstrucció del crim


Els "presos polítics" i "exiliats" han anat agraint al llarg d'aquest dissabte la iniciativa dels Cims per la Llibertat, a través de diversos missatges a les xarxes socials. La secretària general d'ERC, Marta Rovira, ha escrit a Twitter que va resseguint "de memòria" el camí cap al Matagalls. "M'encanta que la boira us hi hagi acompanyat! També la trobo a faltar", ha afegit des de Suïssa. I des de Brussel·les, l'exconseller de Salut Toni Comín ha agraït la gent que ha culminat la Pica d'Estats i ha instat a "no defallir" fins aconseguir la llibertat de tots els dirigents polítics i socials encausats per l'1-O, un missatge similar al de l'extitular de Cultura Lluís Puig. "Soc amb vosaltres, respirant la llibertat del Canigó. La seva flama mai s'apaga", ha apuntat el president d'Òmnium, Jordi Cuixart, en un missatge que ha fet arribar des de la presó de Lledoners. El projecte de Cims per la Llibertat és una acció esportiva, solidària i reivindicativa que consisteix en una ascensió simultània a 18 cims catalans que han estat triats directament pels "presos, exiliats i represaliats polítics". Puig ha escollit el Tossal del Rei, Comín la Pica d'Estats, Cuixart el Canigó i Rovira el Matagalls. Al seu torn, l'exconsellera Dolors Bassa ha triat el Montgrí, Meritxell Serret el Tossal de les Torretes, i Quim Forn Les Agudes. L'exdiputada de la CUP Anna Gabriel ha apostat per la Gallina Pelada, i el president d'ERC, Oriol Junqueras, Sant Jeroni. L'exconsellera Clara Ponsatí s'ha decantat pel Montsent de Pallars, i Raül Romeva la Roca Corbatera. L'extitular de Territori ha triat La Mola, i el president de JxCat, Jordi Sànchez, el Carlit. Jordi Turull ha apostat per la Comabona pel Pas dels Gosolans, i l'expresidenta del Parlament Carme Forcadell ha preferit el Montcaro. Finalment, Meritxell Borràs ha triat el Pedraforca, i Carles Mundó ha escollit el Puigmal. L'expresident de la Generalitat Carles Puigdemont ha triat el Puigsacalm, la muntanya que, en nom seu, ha pujat  l'actual cap del Govern, Quim Torra.

Summary: Els "presos polítics" i "exiliats" agraeixen la iniciativa dels Cims per la Llibertat


Més de 5.000 persones s’han concentrat aquest divendres al migdia a la plaça de la Font de Tarragona en resposta a la convocatòria de vaga general de la Intersindical-CSC i IAC. Durant l’acte s’ha llegit un manifest reivindicatiu en defensa dels drets llibertats i també s’ha expressat el rebuig a la sentència del Tribunal Suprem, a les “forces d’ocupació” i s’ha reclamat l’alliberament dels “presos polítics”. Posteriorment, milers de manifestants han iniciat una marxa pel centre de la ciutat enmig d’un to festiu i reivindicatiu. Al matí centenars de persones han bloquejat l’accés al port durant dues hores, han recorregut diversos carrers de la ciutat -amb menys activitat del que és habitual- i han tallat l’autovia A-7.

Summary: Més de 5.000 persones es mobilitzen a Tarragona durant la jornada de vaga general


L'Agència Catalana del Patrimoni Cultural de la Generalitat i l'Ajuntament de Miravet han decidit cancel·lar el festival Mirarock 2019 que s'havia de celebrar aquest dissabte al castell de Miravet. La mesura s'ha pres, han explicat en un comunicat, davant "la situació d’emergència que viu el territori" arran de l'incendi forestal declarat dimecres passat a la comarca de la Ribera d’Ebre i que afecta ja a dues comarques més. La decisió s'ha pres "per responsabilitat amb el territori i per donar compliment a les recomanacions del Govern i dels serveis d’emergències d'evitar les activitats que puguin posar en risc la seguretat de les persones i salvaguarda del medi natural".  L'Agència Catalana del Patrimoni Cultural i l’Ajuntament de Miravet han mostrat la seva solidaritat amb totes les institucions, professionals, voluntaris i voluntàries i totes les persones que estan treballant en l’extinció de l'incendi. Així mateix han agraït la comprensió dels artistes que havien de participar al Mirarock (Doctor Prats, SUU i La Soul Machine) que des del primer moment els han ofert la seva col·laboració.  L'organització retornarà, en els propers dies, els diners de les entrades que ja s'havien venut de forma anticipada. Les entitats organitzadores estan treballant en la possibilitat de buscar una data alternativa en els propers mesos per dur a terme la celebració del concert.

Summary: Cancel·lat el festival Mirarock 2019 per l'incendi de la Ribera d'Ebre


Polèmica a Viladrau pel projecte de prospecció de nous pous per millorar l'abastament d'aigua al municipi. Grups ecologistes alertaven aquesta setmana a les xarxes socials del risc ecològic i assenyalaven directament a l'empresa Liquats Vegetals per voler fer "28 pous i extreure fins a 400 milions de litres per any" alhora que demanaven més transparència. L'empresa, per la seva banda, ha precisat a l'ACN que no són 28 pous sinó 28 punts de prospecció en una finca privada propera a la fàbrica per determinar si és un lloc idoni per fer-hi un pou que donaria aigua a l'empresa. El projecte, que està a exposició pública, necessita el vistiplau de les autoritats competents.  Nova polèmica relacionada amb Liquats Vegetals. Si fa unes setmanes sorgia una plataforma per denunciar els sorolls de la fàbrica que pateixen veïns de la zona i reclamar mesures correctores, ara n'ha sorgit una de nova relacionada amb l'aigua i la construcció de nous pous. Plataformes ecologistes com el Grup de Defensa del Ter o Salvaguarda Montseny han denunciat a les xarxes socials la voluntat de l'empresa de construir "28 pous i extreure fins a 400 milions de litres per any", alertant del risc ecològic a la Riera Major que hi ha a la zona. També reclamen  més transparència i informació. Actualment el projecte està en fase d'exposició pública i el termini acaba aquest divendres. Concretament, l'estudi d'Impacte Ambiental per la concessió d'explotació d'aigües subterrànies per a ús industrial de Liquats Vegetals. L'empresa ha precisat a l'ACN que el projecte no preveu construir 28 pous sinó 28 punts de prospecció a una finca privada per determinar si algun d'aquests és l'idoni per fer-hi un pou per a la fàbrica. En cas que les autoritats competents hi donin llum verda, el que es faria seria estudiar durant un temps la seva viabilitat, tenint en compte factors com ara que hi hagi prou aigua i que no perjudiqui el cabal ecològic de rieres properes.  D'altra banda, des de Liquats Vegetals destaquen que porten treballant des del 2013 amb l'Ajuntament de Viladrau per millorar l'abastament d'aigua i la xarxa. L'empresa, dedicada a l'elaboració de begudes vegetals, utilitza importants quantitats d'aigua de la xarxa pública per als processos d'elaboració.  L'Ajuntament diu que és una polèmica "interessada" Des del consistori, lamenten que s'hagi creat una polèmica "interessada" sobre aquesta qüestió tot dient que s'ha "buscat intencionadament desinformar via xarxes socials". En un comunicat, asseguren que l'equip de govern segueix treballant en el full de ruta exposat en la darrera taula de l'aigua que passa per la "reconstrucció d'aiguaneixos per l'optimització de recursos hídrics i l'estudi d'un pou auxiliar a la Bassa de Puigdot en substitució del que hi havia previst al Castanyer de les 9 Branques". I subratllen que des del consistori no s'està treballant en cap més projecte, que el de Liquats Vegetals no té encara el vistiplau de les instàncies superiors i que caldrà esperar els seus dictàmens.


El règim d'incompatibilitats dels alts càrrecs permet  una doble ocupació en casos d'especial interès però percebent només un sou ACN Barcelona.-El Consell Executiu ha autoritzat aquest dimarts per raons d’especial interès públic que el gerent del consorci Port de Mataró, Joan Bellavista, actuï també com a gerent del consorci Port de Portbou. El règim d’incompatibilitats dels alts càrrecs permet l’ocupació de dos càrrecs públics en casos d’especial interès i percebent un únic sou. Precisament, el Consell Executiu va aprovar el passat mes de febrer reduir a 105.000 euros anuals el sou que percep Bellavista. Amb l’autorització d’avui, queda regularitzada la seva situació contractual.

Summary: Autoritzat el gerent del consorci Port de Mataró a ocupar un càrrec similar a Portbou


Calvo qualifica les declaracions de Renzo Fratini de comportament "improcedent i inacceptable" ACN Barcelona.-La vicepresidenta del govern espanyol, Carmen Calvo, ha anunciat que al llarg del dia d'avui o demà com a molt tard enviarà al Vaticà una "queixa formal" per la "ingerència" del nunci del Papa a Espanya, Renzo Fratini, que ha criticat l'exhumació de les restes de l'exdictador Francisco Franco. En declaracions a la Cadena Ser, Clavo ha qualificat "d'improcedent i inacceptable" el comportament del nunci i ha recordat que el govern espanyol ha acordat amb el Vaticà que no obstaculitzarà l'exhumació. Així mateix, ha recordat que el nunci s'ha manifestat en contra d'una llei de l'estat espanyol aprovada pel Congrés i per un govern "legal i legítim". "Espero que el Vaticà posi les coses al seu lloc i compleixi el que vam acordar", ha conclòs.

Summary: El govern espanyol enviarà una queixa formal al Vaticà per la "ingerència" del nunci sobre l'exhumació de Franco


El president del PPC, Xavier García Albiol, ha reconegut Xavier Domènech com una persona "coherent" i "correcte". Després de la dimissió de Domènech de l'acta de diputat i de les màximes responsabilitats de CatComú i Podem Catalunya, Albiol ha reconegut que no hi ha tingut gaire tracte però que demostrava "certa coherència" i que "s'hi podia parlar". Segons el popular, la dimissió "posa en evidencia" la crisi interna dels Comuns i de Podem. "És un projecte que va néixer en unes circumstàncies socials i polítiques molt complexes però que en aquests moments és inconsistent", ha analitzat. "Hi ha grans ànsies de protagonisme per part d'algunes persones de la direcció del partit a Madrid o Catalunya", ha criticat.  Albiol ha posat d'exemple a l'alcaldessa de Barcelona, Ada Colau, a qui ha acusat "d'abraçar l'independentisme més enllà del populisme que ja ens té acostumats".

Summary: Albiol, sobre Domènech: "La seva dimissió posa en evidencia la crisi interna dels Comuns i Podem"


El 30% dels tiquets diaris per pagar l'àrea blava i verda de Barcelona es gestionen a través de l'app 'smou', i en concret el servei 'apparkB'. Segons explica l'Ajuntament de Barcelona en un comunicat, es tracta d'una xifra que segueix un creixement des que es va posar en marxa ara fa un any, cosa que també demostra "el nivell de digitalització" i els "hàbits sostenibles" de la ciutadania. L'aplicació permet pagar l'estacionament sense necessitat d'haver d'anar al parquímetre i fer-ho pel temps exacte d'estacionament. A banda de la ciutat de Barcelona, l'app també es pot fer servir en altres ciutats metropolitanes com L'Hospitalet de Llobregat, Santa Coloma de Gramenet, Sant Joan Despí,  Sant Just Desvern i Badalona. Addicionalment al pagament de l'àrea blava i verda, l''smou' permet a tots els usuaris que hagin activat el servei l'entrada automàtica als aparcaments B:SM. La barrera de l'aparcament s'obre automàticament a través d'un lector de matrícula i el pagament de l'estada es realitza mitjançant el mòbil a la sortida. Recentment, l''smou' ha incorporat un nou servei. Es tracta de l''Endolla Barcelona', en què els usuaris de vehicle elèctric poden carregar-lo directament a la xarxa pública de recàrrega elèctrica a través del mòbil.  Properament, l'aplicació vol incorporar nous serveis i funcionalitats com la possibilitat d'utilitzar vals horaris i descomptes dels aparcaments B:SM, la integració de nous municipis de l'àrea metropolitana o la incorporació del pagament de l'àrea verda per a residents de Barcelona.  En un any, 160.000 usuaris s'han registrat a l'aplicació 'smou' i han realitzat tres milions d'operacions. En total, l'aplicació ha tingut 200.000 descarregues.

Summary: El 30% dels tiquets diaris de l'àrea blava i verda de Barcelona es paguen a través d'una aplicació mòbil.


El pianista Alexander Melnikov, la violinista Leticia Moreno, el mestre Rinaldo Alessandrini i la soprano Ainhoa Arteta són els noms més destacats de la setena temporada de l'Orquestra Simfònica Camera Musicae (OCM), que s'escenificarà al Palau de la Música a partir del 14 d'octubre. El concert de la cantant basca s'ha afegit al programa inicial per recuperar l'actuació que havia de fer l'1 d'octubre de l'any passat, suspesa "per motius de seguretat i força major", segons es va dir en aquell moment. El segell d'aquesta temporada, que programa nou espectacles, és la música del Renaixement, el Barroc i l'època contemporània. Repassa obres d'autors com Rachmaninov, Mussorgsky, Piazzolla i Ginastera, entre d'altres. Els altres noms que conformaran el programa són el del pianista Seong-Jin Cho, el de la violinista Esther Yoo, el del mestre Salvador Mas, el del baríton Toni Marsol i el del violoncel·lista Kian Soltani. El director titular i artístic de l'OCM, Tomàs Grau, ha declarat que per a aquesta nova temporada han intentat conformar "un univers sonor per explorar". Ha recordat, en aquest sentit, que als artistes "també se'ls anomena estrelles" i que, per això, han conformat un sistema solar "propi". Es tracta, a més, d'un univers sonor "molt variat" i "per explorar".  El Palau de la Música ha comptat amb un pressupost d'1.050.000 euros per organitzar l'esdeveniment, i ha comptat amb patrocinadors públics i privats. Les entrades i els abonaments es posen a la venda el 17 d'abril.

Summary: Alexander Melnikov, Leticia Moreno, Rinaldo Alessandrini i Ainhoa Arteta encapçalen la nova temporada de l'OCM


La presidenta de la Diputació de Lleida, Rosa Maria Perelló, ha desconvocat la primera reunió de la comissió especial informativa sobre el 'cas Boreas' que havia de tenir lloc aquest dilluns a dos quarts d'una del migdia. Segons ha pogut saber l'ACN, així s'ha comunicat aquest divendres als diferents grups polítics amb representació a la institució i també s'ha apuntat que ''en breu'' es donarà a conèixer la nova data. Aquesta setmana ERC i la CUP han llençat dures critiques contra el PDeCAT pel fet d'incloure entre els seus representants a la comissió l'ara diputat i expresident de la corporació, Joan Reñé, que precisament és un dels investigats en el cas de suposada corrupció que va comportar la detenció de més d'una vintena de persones a l'octubre de l'any passat.  (S'actualitza la notícia original afegint dades sobre els motius pels quals s'ha desconvocat la primera reunió de la comissió) Fonts de presidència han indicat que la decisió de Perelló de desconvocar la primera reunió de la comissió del 'cas Boreas' s'ha pres perquè vol parlar amb el seu grup, el PDeCAT sobre les ''propostes que hi ha damunt la taula'' davant la polèmica que ha suscitat la inclusió de Reñé perquè hi prengui part com a diputat. Els republicans van demanar ahir a Perelló que reconsiderés la participació de Reñé a la comissió informativa perquè creuen que la seva presència ''atempta contra la imparcialitat, la independència i la neutralitat''. En aquest sentit, el portaveu d'ERC, Jaume Gilabert, va arribar a plantejar la possibilitat de ''plantar'' la comissió en cas que no es tingués en compte aquesta petició. De la seva banda, la CUP va qualificar de ''broma'' la inclusió de Reñé a la comissió i també van amenaçar d'aixecar-se de la taula en cas que es comprovés que la seva presència a l'òrgan obstaculitzés l'accés a la informació sobre el cas de suposada corrupció. La creació de la comissió especial de 'cas Boreas' es va aprovar al ple de la Diputació de Lleida del mes de gener i va ser proposada per ERC. Va ser aprovada per unanimitat dels grups polítics i fins i tot l'ara diputat Joan Reñé hi va votar a favor, no sense criticar-ne la seva creació i funcionalitat. En aquell torn de paraula, Reñé va demanar públicament que volia formar part de la comissió per poder aportar informació de primera mà. Després del ple del mes de febrer, la presidenta Perelló va respondre a preguntes de mitjans que ella considerava que Reñé no hauria de formar part d'aquesta comissió que finalment ha quedat posposada fins a nou avís.

Summary: ACTUALIZACIÓ:La presidenta de Diputació de Lleida desconvoca la reunió de la comissió del 'cas Boreas' prevista per dilluns


El regidor d'Empresa i Turisme de l'Ajuntament de Barcelona, Agustí Colom, ha anunciat aquest dimarts que el consistori es "compromet a tirar endavant la inversió de l'edifici" que ha de donar lloc al centre d'innovació a l'antiga fàbrica de Ca l'Alier. En un principi, havien de ser les empreses que col·laboren en el projecte i lloguen l'espai, Cisco i Schneider Electric, qui havien de finançar tant la inversió en tecnologia 'smart city' com la construcció de l'edifici, però finalment serà l'Ajuntament qui es faci càrrec de la rehabilitació de l'espai. Colom ha assegurat que en pocs dies està prevista la signatura de l'acord amb Cisco per tirar endavant el projecte, "que segueix tan viu com el primer dia".

Summary: L'Ajuntament es farà càrrec de la inversió de 5 MEUR per rehabilitar l'edifici de Ca l'Alier


El Govern ha acordat aquest dimarts autoritzar al Departament de la Vicepresidència i d’Economia i Hisenda a formalitzar operacions d’endeutament durant el 2017, després que el Parlament de Catalunya hagi aprovat la Llei de pressupostos per a aquest any. L’autorització es fa extensiva al mes de gener de l’any següent, com ja s’ha fet en exercicis anteriors. El text aprovat permet operacions en qualsevol modalitat i estableix que l’augment del deute no pot superar el límit autoritzat per la norma dels comptes públics, incrementat pels imports que es derivin dels programes d’endeutament aprovats en aplicació de la normativa d’estabilitat pressupostària. El cost màxim de les operacions no pot superar el que estableixi la normativa estatal aplicable a les comunitats autònomes adherides al FLA.

Summary: El Govern autoritza el Departament d’Economia a formalitzar operacions d’endeutament durant l’any 2017


El govern espanyol ha reforçat l'estructura del Ministeri de Sanitat amb la creació d'una Secretaria d'Estat de Sanitat, com a òrgan superior del departament, segons recull el Butlletí Oficial de l'Estat (BOE). L'executiu argumenta que la decisió respon a "la necessitat de reforçar el Ministeri de Sanitat de cara al control de possibles rebrots de la malaltia, així com davant l'aparició de noves malalties de potencial pandèmic". Amb la Secretaria d'Estat de Sanitat s'ampliarà la "direcció de primer nivell", segons un comunicat del departament pilotat pel ministre Salvador Illa, i millorarà "de forma substancial la coordinació i cooperació entre les administracions públiques implicades", com les CCAA. El nou òrgan serà "el nivell adequat per realitzar dita interlocució". Donarà suport al ministre en la comunicació de les polítiques sanitàries i decisions adoptades, "dotant de major transparència a l'acció del govern", i "permetrà anivellar la interlocució del Ministeri" tant en l'àmbit estatal com internacional. A més, l'executiu també reforçarà la presència de les polítiques sanitàries en els òrgans col·legiats del govern espanyol i el Ministeri de Sanitat comptarà amb dos representants en la Comissió General de Secretaris d'Estat i Subsecretaris.

Summary: El govern espanyol reforça l'estructura del Ministeri de Sanitat amb la creació d'una Secretaria d'Estat


El nomenament de la primera tinent d'alcalde de l'Ajuntament d'Igualada, Àngels Chacón, com a nova consellera d'Empresa i Coneixement ha obligat al consistori de la capital de l'Anoia a reestructurar l'equip de govern municipal. El batlle de la ciutat, Marc Castells, ha anunciat que la substituta de Chacón serà Mireia Duran, que va ocupar el número 14 de la candidatura de CiU a les passades eleccions municipals. Duran, que és diplomada en Infermeria i màster en Infermeria Quirúrgica, assumirà una nova àrea d'acció de govern que s'ha anomenat regidoria de Barris i Civisme. La presa de possessió es farà en el transcurs del proper ple municipal, moment en què també es duran a terme altres canvis en el cartipàs municipal que afectaran les tinences d'alcaldia i diferents àrees de govern.  Segons informa el consistori, el fins ara segon tinent d'alcalde i regidor de Qualitat Urbana i Interior, Jordi Pont, passarà  a ser el primer tinent d'alcalde, mentre que Fermí Capdevila, Carme Riera i Patrícia Illa es convertiran respectivament en el segon, tercera i quarta tinent d'alcalde. A més, Patricia Illa passarà a ser regidora de Dinamització Econòmica, Ensenyament i Universitats, assumint les parcel·les que fins ara pilotava Chacón i conservant-ne algunes que ja eren responsabilitat seva, com Comerç o Turisme. En canvi, les àrees d'Infància i Joventut passaran ara a mans de Carme Riera, que serà tinent d'alcalde d’Acció Social, Igualtat i Joventut.

Summary: Mireia Duran entra al govern municipal d'Igualada per substituir la consellera d'Empresa i Coneixement, Àngels Chacón


L'alcalde de Moià, Dionís Guiteras (ERC), s'ha negat a declarar aquest divendres al migdia davant la fiscalia de Manresa per haver signat el decret de suport al referèndum de l'1-O. Guiteras ha entrat per la porta dels jutjats quan faltaven pocs minuts per les 12 del migdia, completament sol. Normalment, quan una persona no declara, la compareixença dura pocs minuts. En el cas de Guiteras, però, el tràmit s'ha allargat ben bé uns tres quarts d'hora perquè el batlle s'ha presentat davant el fiscal sense un advocat, i n'han hagut de trucar un perquè hi acudís. A la sortida dels jutjats, Dionís Guiteras ha carregat contra les declaracions dels alcaldes davant la fiscalia: "Crec que tot plegat és una pèrdua de temps i recursos públics". Segons ha criticat, la fiscalia està actuant "sense cap manament d'un jutge i, a més, es tracta d'una causa que ja està essent investigada". L'alcalde de Moià ha agraït el suport que li han fet arribar els veïns i la ciutadania en general, però els ha animat a no anar més als jutjats "perquè ara cal descansar i agafar forces, ens esperen unes setmanes difícils".  A peu i completament sol, així s'ha presentat aquest divendres l'alcalde de Moià als jutjats de Manresa. La seva intenció inicial ja era no declarar, però el fet que s'hagi presentat davant del fiscal sense cap advocat que vetllés per ell ha endarrerit el tràmit. A parer de la mateixa fiscalia, s'ha trucat el Col·legi d'Advocats de Manresa. De forma voluntària, fa unes setmanes, aquest òrgan ja es va posar a disposició de tots els alcaldes i alcaldesses ciutats a declarar davant del TSJC per haver donar suport a l'1-O. En el moment que des dels jutjats s'ha trucat el Col·legi d'Advocats, només hi havia disponible el seu degà, Abel Pié. En pocs minuts, el lletrat s'ha personat als jutjats i l'acte entre Dionís Guiteras i la fiscalia s'ha pogut celebrar.  Dionís Guiteras ha explicat que ha volgut venir sol a declarar per diversos motius, entre els que ha destacat la pèrdua de temps i recursos pels càrrecs electes que representa, però també per la pròpia institució judicial. L'alcalde ha recorcat que el fiscal general està actuant "sense cap manament d'un jutge i en una causa que ja està essent investigada".   L'alcalde de Moià també ha explicat que ha rebut mostres de suport de molta gent que volia anar als jutjats a donar-li suport. Però li semblava "un excés innecessari de recursos i de temps per part de tothom", ha afegit. L'alcalde ha manifestat que ha assistit als jutjats a complir "un pur tràmit administratiu". Guiteras opina que les mobilitzacions dels ciutadans s'han de dosificar: "El país ha d'estar mobilitzat per les coses importants". El batlle ha criticat  que s'hagi instal·lat la idea que anar a declarar davant un fiscal, "d'una causa inexistent", sigui "important". L'alcalde ha assenyalat que no ho és, i tots aquells que volen donar suport als alcaldes "s'han de guardar i agafar forces, perquè hem passat un cap de setmana complicada i ens esperen unes setmanes difícils". "Hem de tenir tota la població en forma, que hagi descansat". Dionís Guiteras ha justificat la seva assistència davant el fiscal perquè si no s'hi hagués presentat, "potser s'hauria obert un altre procés judicial". "Que m'és absolutament igual", ha afegit. I ha explicat que això hagués obligat després els Mossos d'Esquadra a actuar, i s'hagués donat "més malbaratament de recursos públics i intentar enfrontar-nos entre nosaltres".

Summary: L'alcalde de Moià es nega a declarar davant la fiscalia perquè "és una pèrdua de temps i recursos públics"


El Festival South by Southwest (SXSW), que se celebrarà de l'11 al 19 de març a Austin (Texas), estrenarà als Estats Units el documental de producció catalana 'Dead Slow Ahead' i ho farà a la secció SXGlobal, dedicada als films internacionals amb narratives innovadores, i amb tres projeccions els dies 13, 14 i 17 de març. L'òpera prima del català Mauro Herce és l'únic títol espanyol en el certamen nord-americà i hi arriba precedit d'un exitós recorregut per festivals, avalat per premis als de Locarno, Lisboa, Jilhava, Recife, Sevilla i recentment Las Palmas, on ha estat guardonat com a millor llargmetratge. El documental és el retrat d'un viatge al vaixell de càrrega Fair lady que travessa l'oceà. El director de 'Dead Slow Ahead', Mauro Herce, va explicar en declaracions a l'ACN que el film parlava sobre "la soledat de l'home en el món actual i el seu intent per estar millor". Un dels altres temes és la relació entre l'home i la màquina. "L'home ha creat la màquina per ajudar-lo, per facilitar-li la vida i aquesta màquina se'l menja", va apuntar el director cinematogràfic. També tracta sobre la violència de la natura envers l'home. "Aquí no hi ha ni bons ni dolents". Nanouk Films, una productora catalana amb experiència consolidada en el documental, amb treballs com 'Bugarach' o 'Els anys salvatges', ha produït 'Dead Slow Ahead', juntament amb El Viaje Films, Bocalupo Films i TVC com a coproductora.

Summary: El Festival  South by Southwest estrenarà als Estats Units la coproducció catalana 'Dead Slow Ahead'


Intel ha estat la desena companyia que ha cancel·lat la seva participació al Mobile World Congress pel risc del coronavirus, segons han confirmat fonts de la companyia a l'ACN. D'aquesta manera se suma a les xineses Umidigi i Ulefone, les japoneses Sony i NTT Docomo, les nord-americanes Amazon i Nvdia, la sud-coreana LG, la finlandesa Ericsson i l'alemanya Gigaset, que des de la setmana passada han anat informant que no participaran de la fira que se celebra del 24 al 27 de febrer. Com aquestes, Intel ha explicat que ha decidit cancel·lar la seva participació per precaució davant la situació provocada pel coronavirus. En el cas d'Intel, estava previst que viatgés a Barcelona el seu CEO, Bob Swan.  En un breu comunicat, la companyia ha explicat que "la seguretat i el benestar" dels treballadors i socis són la "principal prioritat" i que per això  han decidit suspendre la seva participació al Mobile "per precaució". Intel ha agraït a GSMA la seva "comprensió" i ha esperat assistir i donar suport a futurs esdeveniments del MWC.  Intel tenia previst celebrar un esdeveniment el diumenge 23 de febrer a la Llotja de Mar per donar a conèixer les novetats de la marca en 5G i intel·ligència artificial.

Summary: Desena baixa del Mobile World Congress: Intel també cancel·la pel coronavirus


La persona que ha mort en el xoc frontal de dos trens a Castellgalí, entre Sant Vicenç de Castellet i Manresa, és la conductora d'un dels combois, segons ha pogut saber l'ACN. Protecció Civil ha indicat que a banda de la víctima mortal també hi ha hagut dos ferits greus, setze persones amb lesions de gravetat menor i almenys 76 ferits lleus. Segons Renfe, entre els dos combois, un tren Regional de la línia R12 i un tren de la línia R4, viatjaven 300 persones. També han indicat que un dels trens sortia de l'estació de Sant Vicenç de Castellet i l'altre hi arribava. Els serveis d'emergència estan evacuant els viatgers i Renfe ha posat autobusos per poder-los dur fins a Manresa. Protecció Civil ha activat el pla d'emergències Ferrocat, i Renfe ha tallat la circulació de la línia. Una cinquantena de passatgers il·lesos ja han estat traslladats a Manresa. D'altra banda, el Centre d'Atenció als Familiars s'ha establert a l'Ajuntament de Castellgalí. El president de la Generalitat, Quim Torra, i els consellers d'Interior, Miquel Buch, i de Salut, Alba Vergés, s'han adreçat fins a l'indret. D'altra banda, com a conseqüència de l'accident ferroviari, la C-55 es troba tallada entre Sant Vicenç de Castellet i Manresa en ambdós sentits per les tasques dels serveis d'emergència. Es devia el trànsit cap a la C-16. Hi ha retencions d'uns 5 quilòmetres a la C-55 en els dos sentits.

Summary: ACTUALIZACIÓ:La persona morta en el xoc frontal de dos trens a Castellgalí és la conductora d'un dels combois


Els grups votaran a la tarda la proposta per portar al TC la negativa del govern en funcions d'atendre les preguntes de l'oposició ACN Madrid.-La Mesa del Congrés dels Diputats ha aprovat la celebració d'un ple dimecres de la setmana que ve, 6 d'abril, on compareixerà a petició pròpia el president en funcions del govern espanyol, Mariano Rajoy, però on no tindrà lloc una sessió de control amb preguntes i interpel·lacions al president i els ministres de l'executiu en funcions. A la tarda es votarà també la proposta de tots els grups de l'oposició de portar al Tribunal Constitucional (TC) el conflicte de competències per la negativa de l'executiu espanyol a respondre les preguntes de l'oposició. Aquests grups mantenen igualment la voluntat d'interpel·lar el govern de Rajoy i forçaran que la Mesa inclogui preguntes a l'ordre del dia de la setmana següent, previst pel 13 d'abril. Mentrestant les formacions negocien el sistema de repartiment de les preguntes segons el pes de cada grup parlamentari.  El president espanyol en funcions compareixerà a petició pròpia i en resposta a les peticions que havien presentat el PSOE, Podem i el Grup Mixt. Donarà explicacions sobre els últims dos consells europeus –sobre el Brexit i l'acord amb Turquia respecte als refugiats- però no se sotmetrà, de moment, a les sessions de control de la cambra, és a dir, a les preguntes i respostes de l'oposició. El PP i el govern en funcions mantenen la seva ferma negativa a sotmetre's a aquest control. Argumenten que en la mesura que el govern espanyol està en funcions i no pot adoptar –diuen- decisions polítiques, no té sentit que se'l sotmeti a un control polític per part del Congrés. Tots els grups a excepció del PP rebutgen aquest argument i votaran dimecres a la tarda un text per plantejar un conflicte d'atribucions davant el Tribunal Constitucional. Reclamen que els magistrats es pronunciïn en favor de l'obligació del govern espanyol de sotmetre's a aquest control, estigui o no en funcions.  Independentment del que digui el TC, els grups volen incloure al ple de la setmana següent, del 13 d'abril, una sessió de control amb preguntes i interpel·lacions a l'executiu de Rajoy. Mentrestant, durant aquesta setmana, negociaran el sistema de repartiment de les iniciatives en funció del pes de cada grup parlamentari.  El que ja ha avançat el president del Congrés, Patxi López, és que la Mesa només donarà llum verda a les preguntes tenint en compte les limitacions del govern espanyol en funcions.

Summary: Rajoy compareixerà al ple del Congrés dimecres 6 d'abril però no se sotmetrà al control de la cambra


El Pride Barcelona torna amb l'objectiu de donar veu al col·lectiu de persones trans. "És un col·lectiu dels més perseguits i amb més duresa. Se'ls està tractant encara com si fos una malaltia i per això hem cregut important donar-los suport", ha subratllat Joan Igual, director del Pride Barcelona, en declaracions a l'ACN. Les activitats arrencaran aquest dimarts, Dia de l'Orgull LGTB, però les més destacades es concentraran el cap de setmana del 8 i 9 de juliol. És el cas de la Pride Parade, que com a novetat canvia el recorregut i serà més llarg. Sortirà de Plaça Espanya i finalitzarà al Moll de la Fusta, que acollirà el gruix d'activitats i concerts. L'organització preveu una participació de 260.000 persones, unes 20.000 més que l'any passat, de les quals el 20% seran estrangers.  "No parlem de transexuals, parlem de trans perquè dins d'aquest col·lectiu hi ha molta diversitat", ha detallat Igual. Aquesta serà la principal reivindicació d'un festival que arrenca aquest dimarts, Dia de l'Orgull LGTB, però que tindrà com "a colofó" la gran manifestació que "doblarà el recorregut" el dissabte 9 de juliol. "Se'ns havia criticat molt que la Pride Parade no tenia mar. Doncs enguany canviem el recorregut fins al Moll de la Fusta, tot un repte", ha subratllat Igual.  Justament el mar serà un reclam del festival que preveu incrementar en 20.000 persones el nombre de participants fins als 260.000. "Fins i tot potser són més, però volem ser prudents", ha afegit el director del Pride Barcelona.  Impacte econòmic del col·lectiu El festival no té dades de previsió d'impacte econòmic a la ciutat però ha subratllat que Barcelona és "una de les destinacions preferides", una de les "5  primeres ciutats preferides a nivell internacional" per al col·lectiu LGTB. "Barcelona és puntera. Anualment representem més d'1 milió de turistes i 892 milions d'euros d'impacte econòmic al llarg de l'any", ha reblat.  Activitats destacades La Pride Parade, l'activitat principal del festival, arrencarà dissabte 9 de juliol a les 17.00 h. La manifestació sortirà de la Plaça d'Espanya cap a l'avinguda Paral·lel, un nou recorregut més llarg que acabarà a les 19.00 h, quan la capçalera arribi al Moll de la Fusta, on estarà situat, com a novetat, el Village. Acabada la manifestació, a les 20h arribaran els concerts de Lara Sajén, Kym Mazelle i Soren Luka. El Moll de la Fusta també acollirà d'altres activitats destacades el cap de setmana del 8 i 9 de juliol. Entre elles, la Mostra d'Entitats; el Pride Kids, l'espai per als més petits on podran participar de tallers. També hi haurà la Cursa de Talons, amb un premi de 250 euros per al més ràpid; la gala Miss Drag Pride BCN, amb premis de fins a 1.000 euros i les actuacions de Baccara, Verónica Romero i Sandra Bruman, entre d'altres. A més, per primer cop, el Pride Barcelona acollirà la celebració del casament d'una parella gai al Moll de la Fusta i la famosa festa de colors índia, el festival Holi, amb entrada gratuïta.

Summary: El Pride Barcelona arrenca aquest dimarts per donar veu al col·lectiu de persones trans


El Departament de Territori i Sostenibilitat ha tret a informació pública el projecte de decret de modificació del Pla rector d'ús i gestió (PRUG) de la Reserva natural de l'àrea protegida de les illes Medes. El canvi en el document pretén augmentar la protecció al medi i al mateix temps oferir una major flexibilitat a l'activitat d'immersió en funció de la demanda. Concretament, es fixarà un màxim anual d'immersions i un màxim d'operacions simultànies per cada zona d'immersió, eliminant-se així els màxims diaris que estableix l'actual PRUG per zona i pel global de la reserva. El nombre màxim d'immersions es revisarà periòdicament en funció de l'impacte ambiental d'aquesta activitat. A efectes pràctics significa que quedarà controlat igualment l'impacte acumulat que el busseig té als ecosistemes marins amb el total d'immersions a l'any però es podrà satisfer també els dies en què hi hagi una major demanda. Aquest sistema de gestió adaptatiu és fruit dels 8 anys d'aplicació de la normativa que s'ha vist que era massa rígida.  El nou sistema de gestió ajustarà i revisarà periòdicament el nombre màxim d'immersions i de forma específica també de cada zona en funció de l'impacte que provoqui l'activitat en les comunitats biològiques marines. Es farà a través d'una comparativa amb una zona de control, el Medellot, on no es fan immersions.    Aquesta nova regulació obligarà a fer un seguiment acurat de l’estat de conservació de l’ecosistema marí allà on es practiquen les activitats de busseig així com a la revisió anual dels màxims d’immersió. Es farà en funció de l’evolució de l’ecosistema, incrementant les immersions als punts on l’evolució del indicadors biològics dels darrers quatre anys hagi estat positiva, mantenint-les on els indicadors es mantinguin estables i reduint-les on es detecti una tendència negativa.   Segons el Departament de Territori i Sostenibilitat, "s'aposta per la sensibilització, la implicació activa i la coresponsabilitat dels agents del  territori, de les empreses i dels submarinistes en la cura del medi". Així per exemple, passarà a ser d'obligació que abans de cada immersió, un guia faci una explicació, anomenada 'ecobriefing', amb recomanacions sobre el comportament subaquàtic respectuós i la fragilitat de les comunitats biològiques que s’observen. Seguidament, s'estableix que com a mínim un guia submarí  haurà d'acompanyar els bussejadors per garantir una adequada protecció de l’espai. Altres canvis en la gestió d'activitats   Finalment el document introdueix una sèrie de canvis que permeten millorar la gestió de l’activitat alhora que no comporten un risc d'impacte en el medi natural. Així per exemple s'adequa la normativa de la immersió per als menors d'edat dins de la reserva i s'obre la possibilitat de sol·licitar una llicència d'immersió de forma telemàtica. Per altra banda, es permet que una mateixa embarcació pugui transportar clients de més d’una empresa; o l’amarrament simultani d’un màxim de dues embarcacions a les boies. També habilita els passatgers dels vaixells de transport de viatgers i de particulars a banyar-se accedint des de les embarcacions, amb una sèrie de condicions que caldrà complir com a banyistes per evitar l’impacte sobre els fons marí. També es permetran immersions d’apnea.   El projecte de decret estarà a informació pública durant 15 dies hàbils. S’ha treballat conjuntament amb els principals actors del territori i els centres d’immersió acreditats per operar a la reserva. Des del Departament de Territori i Sostenibilitat, es creu que donarà resposta a les demandes i al mateix temps millorarà la protecció i conservació de l'espai. En aquest sentit, el considera "un bon exemple de la filosofia amb la qual afronta la protecció del patrimoni natural, vist com un actiu de desenvolupament local, i que, alhora, requereix de la protecció del recurs".

Summary: Canvien la normativa a les illes Medes per fer més flexible l'activitat d'immersió i augmentar la protecció al medi


La campanya d'excavacions d'aquest estiu al jaciment de la Roca dels Bous a Sant Llorenç de Montgai (Noguera) ha permès als arqueòlegs documentar cinc noves fogueres, així com estris i restes d'animals que s'afegeixen als trobats anteriorment. Un altre dels àmbits d'actuació dels treballs se centra enguany en les ocupacions més antigues del jaciment paleolític per intentar conèixer millor el mode de vida dels primers neandertals que van passar per la Roca dels Rous, fa entre 50.000 i 60.000 anys. La recerca la porta a terme el Centre d'Estudis del Patrimoni Arqueològic de la Prehistòria de la Universitat Autònoma de Barcelona (CEPAP-UAB). En aquesta edició, hi participen una dotzena d'estudiants d'universitats catalanes, de la resta de l'Estat, dels Estats Units i del Canadà.  Un dels eixos d'actuació d'aquesta campanya d'excavacions, que va començar el 5 d'agost i finalitzarà el dia 30, se centra en les ocupacions més antigues del jaciment per tal de poder conèixer els estris i el mode de vida dels neandertals que van passar per la Roca dels Rous. Al jaciment, declarat Bé Cultural d'Interès Nacional (BCIN), hi ha documentades ocupacions més recents, dels darrers neandertals que van viure a la Península Ibérica. Amb els treballs d'aquest any s'estan intentant documentar les ocupacions que van una mica més enllà, entre 50.000 i 60.000 anys d'antiguitat, segons explica Susana Vega, de l'equip investigació del CEPAP-UAB. D'altra banda, durant l'actual campanya, els investigadors han documentat al jaciment cinc noves fogueres, que s'afegeixen a les localitzades en anys anteriors, destaca Vega. Pel que fa al registre material, s'han documentat diferents estris que feien servir els neandertals i restes dels animals que caçaven i menjaven. En concret, s'han trobat estris construïts fets sobre quarcita, que agafaven de la terrassa del riu Segre, i altres fets sobre sílex. D'animals, s'han documentat aquesta campanya restes de cabra pirenaica i de cérvol. Altres anys també s'han localitzat al jaciment restes de closques de tortuga, entre altres animals.   Les excavacions a la Roca dels Bous formen part d'un projecte més ampli en què treballa el CEPAP-UAB per conèixer el poblament durant el pleistocè i holocè antic al Prepirineu català amb qual s'intenten reconstruir les formes de vida dels grups humans fa uns 50.000 anys en aquest territori. El projecte compta amb el suport del ministeri i del departament de Cultura.  El jaciment de la Roca dels Bous, situat a la zona del Prepirineu català, és una excavació arqueològica en constant estudi que permet conèixer la forma de vida neandertal. Fa 50.000 anys, aquests homínids solien fer una parada en aquest abric, en transcurs del seu viatge entre les comarques de la plana de Lleida i les del Pirineu. Els particulars processos geològics que es donen a la cinglera, coneguda com la Cascalda, han fet possible la preservació de nombroses empremtes d'aquestes visites dels neandertals. Investigació clau per conèixer la vida i costums dels neandertals al sud d'Europa   La Roca dels Bous s'adscriu al període del Paleolític Mitjà, sent un jaciment clau per a la investigació arqueològica sobre els neandertals del sud d'Europa que van habitar la zona fa uns 50.000 anys. El lloc es troba sobre el riu Segre, a Sant Llorenç de Montgai, al municipi de Camarasa (Noguera). La seva ubicació permet un fàcil accés a la conca de l'Ebre i l'entrada als Pirineus.  L'objectiu principal del projecte d'investigació que porta a terme el CEPAP-UAB és l'estudi de la dinàmica de la població i els estils de vida de finals del Paleolític Mitjà, així com augmentar el coneixement sobre les poblacions neandertals. Les excavacions que s'hi porten a terme des del 2001 han permès identificar materials arqueològics característics dels neandertals, sobretot productes i estris de quarsita característics del període mosterià. Aposta per les TIC   L'estudi arqueològic de la Roca dels Bous es caracteritza per l'ús d'una tecnologia innovadora com és l'etiquetatge de les troballes amb codis DM per part dels investigadors, segons assenyala Susana Vega. També és un dels primers llocs del paleolític mitjà a la Península obert a les visites. El conjunt d'aquestes troballes, que conforma el jaciment arqueològic de la Roca dels Bous, es pot visitar amb tauletes digitals, que faciliten comprendre com eren i com vivien els neandertals que van passar per la zona mitjançant les tècniques de recerca en el camp de l'arqueologia.  La visita comença a l'Espai Orígens de Camarasa i, gràcies a la informació, fotos i vídeos que li facilita la tauleta el visitant pot endinsar-se en la vida dels nostres avantpassats i conèixer els avenços en les excavacions a la Roca dels Bous. Però el jaciment també es pot visitar sense l'ús de pantalles digitals mentre duren els treballs d'excavació. En aquest cas, un dels arqueòlegs s'encarrega d'explicar al visitant els detalls del jaciment i els treballs que s'hi estan duent a terme. Durant aquesta campanya, han visitat la Roca els Bous una quarantena de persones.

Summary: La campanya d'excavacions a la Roca dels Bous permet documentar cinc noves fogueres, estris i restes d'animals


La inversió hotelera s'ha desplaçat de les grans ciutats a les "secundàries" i les destinacions vacacionals, segons apunta un estudi de la consultora Magma. L'elevat preu dels actius a Barcelona a causa de la moratòria hotelera ha convertit altres destinacions catalanes com la Costa Daurada o la Costa Brava en les més interessants per als inversors. Un dels socis fundadors de Magma, Bruno Hallé, ha assegurat durant la presentació de l'informe que la moratòria ha fet que hi hagi "poc hotel en venda" i que sigui "difícil que hi pugui haver una rendibilitat important", ja que "el preu de venda és molt alt". De fet, Hallé ha assegurat que durant el primer semestre del 2018 no hi ha hagut cap operació hotelera a la capital catalana. Amb tot, ha apuntat que el descens en el nombre de turistes no n'és una de les causes i que a Madrid tampoc no se n'ha produït cap.

Summary: La inversió hotelera es mou de les grans ciutats a les "secundàries" i a les destinacions vacacionals, segons un estudi


El president de la Generalitat, Quim Torra, ha posat en valor aquest dissabte la "història" i la "terra" en la seva visita a l'escola Guerau de Peguera, de Torrelles de Foix (Alt Penedès), acompanyat pel conseller d'Ensenyament, Josep Bargalló. "Ara que tenim per davant l'alba de l'horitzó de la llibertat, em sembla que és important que ens arrelem a la nostra història, a Torrelles, al Penedès, a la terra, a les vinyes, que és des d'on surt la força d'aquest país que no s'atura, que vol tirar endavant", ha afirmat el president, que ha recordat: "Aquest dimarts a la manifestació de l'11 de setembre, més d'un milió de catalans van sortir a manifestar-se amb un lema molt senzill, 'Fer la República catalana'". "A mi m'agrada aquest país que sap d'on ve i sap on va, que mira enrere, que és conscient de la seva història i on sabem per tot el que hem hagut de passar i vèncer per arribar al punt on ens trobem ara", ha dit Torra després de glossar breument la figura de Guerau de Peguera, que va participar a la resistència de Barcelona contra Felip V a la Guerra de Successió, i que dona nom a l'escola.

Summary: Torra: "Ara que tenim per davant l'alba de l'horitzó de la llibertat, és important que ens arrelem a la nostra història"